**Mallin nimi:** Oma ammatillinen polku ja opintojen jälkeinen aika

**Mallin tavoite:** Tavoitteena on, että opiskelija syventyy pohtimaan opintojen jälkeistä tulevaisuuttaan. Opiskelija tiedostaa omat vahvuutensa ja toisaalta kehittämisen kohteensa. Tavoitteena on myös, että opiskelija punnitsee omien suunnitelmiensa realistisuutta ja miettii vaihtoehtoja, jos suunnitelmat eivät toteudukaan.

**Mallin toteuttaminen käytännössä:** Lukuvuoden alussa jokainen opiskelija kirjaa ylös, millaisia suunnitelmia hänellä on opintojen päätyttyä. Hän vastaa esimerkiksi seuraaviin kysymyksiin:

* Haluatko jäädä opiskelukaupunkiisi vai muuttaa muualle, minne?
* Haluatko mennä suoraan töihin vai haetko jatko-opintoihin?
* Millaiseen työpaikkaan haluat? Mihin haet opiskelemaan?
* Minkälaisten asiakkaiden kanssa haluat työskennellä (lasten, nuorten, aikuisten, ikääntyneiden, kehitysvammaisten jne.)?
* Millainen työtilanne on haluamallasi alalla? Entä mahdollisuus päästä opiskelemaan?
* Jos et pääse haluamaasi toimintaympäristöön töihin tai opiskelemaan, mikä on B-suunnitelmasi?
* Onko tarkoituksesi hakea vain avoimia työpaikkoja vai otatko myös suoraan yhteyttä haluamiisi työpaikkoihin?
* Mitkä ovat ne vahvuutesi ja toisaalta kehittämisen kohteesi, jotka voisit kertoa hakuvaiheessa työnantajalle?

Opettaja kerää kakkien lomakkeet talteen.

Lukuvuoden keskivaiheessa opettaja jakaa kaikille heidän omat lomakkeensa. Samoihin kysymyksiin vastataan uudelleen sen hetkisten ajatusten pohjalta. Lomaketta jatketaan, eikä vanhoja vastauksia muuteta tai lisätä niihin mitään. Opettaja kerää kakkien lomakkeet talteen.

Lukuvuoden päättyessä ja ammattiin valmistuessa lomakkeet jaetaan jälleen opiskelijoille ja kysymyksiin vastataan, kun työhön hakeutuminen alkaa ja jatko-opintoihin hakeudutaan tai on jo haettu.

Keskustellaan pienissä ryhmissä tai koko opiskeluryhmän kanssa yhdessä omien suunnitelmien muuttumisesta (kehittymisestä). Mikä on vaikuttanut suunnitelmien muutokseen? Onko asioiden selkiytymisen eteen tehty jotakin konkreettisia toimenpiteitä? Jos suunnitelmat ovat pysyneet muuttumattomina, siitäkin on hyvä herättää keskustelua ja vaihtaa mielipiteitä.